3 September 2011 – Flippiefanus
Reg en geregtigheid, regverdigheid en regte
Daar word vertel dat wanneer kinders in hulle kleuterstadium is, dit die beste tyd is om vir hulle te leer van reg en verkeerd. Op daardie stadium van hul lewens soek kinders blykbaar hul sekuriteit in reëls wat verduidelik wat hul mag doen en wat nie. Ek is nie 'n kindersielkundige nie, dus weet ek nie of dit waar is nie. In ieder geval is daar 'n stadium in mens se lewe wat mens dinge wil sien as wit of swart. Dit wat reg is word beloon en dit wat verkeerd is word gestraf. En daar is 'n mooi reguit blou lyn wat tussen die twee getrek is.
As mens ouer word leer mens dat daardie blou lyn baie dof kan wees en op plekke is dit soms 'n groot grys area. Mens leer ook dat diegene wat verkeerd doen nie altyd gestraf word nie en dat diegene wat reg doen nie altyd beloon word nie. Wanneer mens dan op 'n keer uitroep dat dit nie regverdig is nie, kom iemand en vra: wie het jou vertel dat die lewe regverdig is?
Ek dink dit is in die aard van die mens om te soek na geregtigheid en dat mens eers die smart van ongeregtigheid sou moes ervaar voordat mens daardie soeke na geregtigheid in jou eie gemoed kan versmoor. Eers dan, so dink ek, kan 'n mens self ongeregtighede pleeg. Maar dis nie my doel om nou hier die gedagtes van kriminele elemente te analiseer nie.
Mens lees in die Bybel van sonde: wat sonde is en wat die gevolge van sonde is. Mens lees ook dat God 'n God van geregtigheid is wat die sondaar straf. Mens lees ook dat God 'n God van liefde en genade is. Dit spreek dus van uitnemende vindingrykheid dat God 'n manier gekry het om reg en geregtigheid steeds te laat seëvier terwyl hy aan die mense vergifnis kon skenk.
Die wêreld wil egter nie meer weet van reg en geregtigheid nie, want dit lyk nie uit die alledaagse lewe of dit alles regverdig is nie. In die plek daarvan kom nou die regte van die mens. In stede daarvan dat 'n owerheid reg moet toepas, kan elke mens nou veg vir sy regte. Nou sit ons met 'n wêreld wat op sy kop gedraai is. Mens lees van 'n oorvloed vlugtelinge wat Europa instroom sodat hulle dansky hul regte op die Europeërs se onkoste daar kan loop leeglê. Mens lees van onluste omdat onwettige immigrante voel dat daar nie aan hul regte voldoen word nie. Iewers het iets verkeerd geloop en reg en geregtigheid het in die slag gebly.
Die indruk word geskep dat die Bybel baie naïef is oor regverdigheid in die lewe. Maar dan hoef mens maar net Job of Prediker te lees. Die Bybel leer ons dat mens versigtig moet wees om regverdigheid te vereis, want geen mens is vanuit homself geregverdig nie. Ons kan bloot op genade hoop.